
θεωρητική κατεύθυνση

επιμέλεια

ευστρατία μήτσιου, φιλόλογος

Οδηγίες για τη σύνταξη
1.  Διαβάζουμε με προσοχή το απόσπασμα.

2. Βρίσκουμε και υπογραμμίζουμε τα ρήματα. 'Οσα είναι τα ρήματα, τόσες προτάσεις περιλαμβάνει η περίοδος. Σε κάποιες περιτώσεις είναι περισσότερες, γιατί κάποια ρήματα μπορεί να εννοούνται. Ποτέ δεν είναι λιγότερες.

3. Βρίσκουμε και κυκλώνουμε τις λέξεις (συνδέσμους, αντωνυμίες) που εισάγουν δευτερεύουσες προτάσεις.

4. Χωρίζουμε προτάσεις βάζοντας σε αγκύλες τις κύριες προτάσεις και σε παρενθέσεις τις δευτερεύουσες.

5. Αρχίζουμε τη σύνταξη από τις κύριες προτάσεις.

6. Αρχίζουμε τη σύνταξη των προτάσεων από το ρήμα εντοπίζοντας το υποκείμενο και το αντικείμενο.

7. Συνεχίζουμε συντάσσοντας τα απαρέμφατα.

8. Χαρακτηρίζουμε και συντάσσουμε  τις μετοχές.

9. Τέλος εντοπίζουμε και χαρακτηρίζουμε τους προσδιορισμούς (ονοματικούς, επιρρηματικούς).

ενότητα 1η
υποκείμενο
oρισμός
Υποκείμενο ονομάζεται το πρόσωπο, το ζώο, το πράγμα και γενικά καθετί για το οποίο γίνεται λόγος στην πρόταση.
     Υ              Ρ
π.χ. Σωκράτης φιλοσοφεῖ.

λέξεις που μπορούν να χρησιμοποιηθούν ως υποκείμενo ρημάτων
1. Κατά βάση ουσιαστικά ή αντωνυμίες (έναρθρα ή άναρθρα).

π.χ. Φίλιππος ἠσθένει.

᾿Εκεῖνος ἦν φίλος.
2. Επίθετα, συνήθως με άρθρο. 

π.χ. Οἱ τελευταῖοι κατέβαινον εἰς τὰς κώμας.   

3. Αριθμητικό, έναρθρο ή άναρθρο.

Οἱ τριάκοντα ἦσαν τύραννοι.

4. Απαρέμφατο, έναρθρο ή άναρθρο.

π.χ. Τὸ φθονεῖν ἐστὶ κακὸν.

Χρὴ τοὺς θεοὺς σέβειν .

5. Έναρθρη μετοχή.
π.χ. Οἱ ψευδόμενοι μισοῦνται .

6. Επίρρημα, έναρθρο ή άναρθρο.

π.χ. Οἱ πάλαι ἦσαν ἀνδρεῖοι.

Τῆς ἡμέρας ὀψὲ ἦν.

7. Εμπρόθετος προσδιορισμός, έναρθρος ή άναρθρος.

π.χ. Οἱ ἐν τοῖς τείχεσιν ἐσώθησαν.

Ἀμφὶ τοὺς τριάκοντα ἀπέθανον ὑπ' αὐτῶν.

8. Δευτερεύουσα πρόταση (αναφορική, ειδική, πλάγια ερωτηματική, ενδοιαστική, αιτιολογική υποθετικής αιτιολογίας.

π.χ. ῝Ο πάντες ἐθρύλουν τέως γέγονεν αὐτόματον.

Λέγεται ὅτι τότε πολλὰ δεινὰ ἐγένετο.

Φόβος ἦν μὴ οἱ πολέμιοι ἔλθοιεν.

Οὐ δῆλόν ἐστι ὁποῖοί εἰσι.

Δεινόν ἐστι εἰ Ἀλκιβιάδης ἔλιπε τὴν τάξιν.

9. Ουσιαστικοποιημένη λέξη ή φράση.
π.χ. Τὸ σὺν ἐστὶ πρόθεσις  (πρόθεση).

Τὸ παίζω ἐστὶ ρῆμα  (ρήμα).

Τὸ "μηδὲν ἄγαν" σοφοῦ ἐστιν.

η πτώση του υποκειμένου

1. Το υποκείμενο του ρήματος βρίσκεται πάντα σε ονομαστική πτώση και συμφωνεί με αυτό στο πρόσωπο και τον αριθμό.

2. Το υποκείμενο του απαρεμφάτου τίθεται σε ονομαστική, στην περίπτωση της ταυτοπροσωπίας, ή σε αιτιατική, στην περίπτωση της ετεροπροσωπίας.

3. Το υποκείμενο της μετοχής συμφωνεί με τη μετοχή σε γένος, αριθμό και πτώση.

4. Το υποκείμενο των απρόσωπων ρημάτων μπορεί να είναι:

α. Άναρθρο απαρέμφατο.

 β. Δευτερεύουσα ονοματική πρόταση (ειδική, πλάγια ερωτηματική, ενδοιαστική, αναφορική).

γ. Η σύστοιχη αφηρημένη έννοια.

5. Αττική σύνταξη: όταν το υποκείμενο είναι σε ουδέτερο γένος και πληθυντικό αριθμό, το ρήμα μπορεί να βρίσκεται σε γ' ενικό και όχι σε γ' πληθυντικό. Αυτό το σχήμα ονομάζεται αττική σύνταξη γιατί εμφανίζεται στους αττικούς συγγραφείς.

π.χ. Τὰ παιδία παίζει.

Ταῦτα τὰ χωρία ἐστὶν ἆθλα τοῦ πολέμου. 

παρατηρήσεις

1. Η εμπρόθετη εκφορά του υποκειμένου γίνεται με τις εξής προθέσεις:

α. εἰς, ἀμφί, ὡς, περί, ὑπέρ + αιτιατική (δηλώνεται ποσό κατά προσέγγιση, το περίπου).

π.χ. Συνεβοήθησαν εἰς εἴκοσιν ἱππέας.

β. πρός + αιτιατική (δηλώνεται χρόνος).

π.χ. Ἦν πρὸς ἡμέραν.

γ. κατά + αιτιατική (δηλώνεται χωρισμός).

π.χ. Καθ' ἑκάστους ἐκαλοῦντο Ἕλληνες.

δ. ἐπί + αιτιατική (δηλώνεται τοπική έκταση).

π.χ. Ἐπὶ μέγα μέρος τῆς χώρας κατεσκάφη.

2. Πρόληψη του υποκειμένου ονομάζεται το συντακτικό φαινόμενο κατά το οποίο το υποκείμενο μιας δευτερεύουσας ονοματικής πρότασης (ειδικής, πλάγιας ερωτηματικής, ενδοιαστικής, αναφορικής) γίνεται αντικείμενο του ρήματος εξάρτησης.

π.χ. Ὑποπτεύομεν τοὺς πολεμίους μὴ ἔλθωσι (ὑποπτεύομεν μὴ οἱ πολέμιοι ἔλθωσιν).

3. Πρόταξη του υποκειμένου ονομάζεται το συντακτικό φαινόμενο κατά το οποίο μια υποτακτική λέξη (λέξη που εισάγει δευτερεύουσα πρόταση) δε βρίσκεται στην αρχή της πρότασης που εισάγει, αλλά προηγείται άλλη λέξη.

π.χ. Ἀγησίλαον ὡς εἶδον, ἀπῇσαν.

4. Σύστοιχο υποκείμενο ονομάζεται το υποκείμενο που παράγεται από την ίδια ρίζα από την οποία παράγεται το ρήμα. Όταν παραλείπεται το σύστοιχο υποκείμενο, τη συντακτική του θέση παίρνει ο επιθετικός προσδιορισμός σε ουδέτερο πληθυντικού αριθμού.

π.χ. Καὶ ὁ μὲν δὴ κατὰ γῆν πόλεμος οὕτως ἐπολεμεῖτο.

Κατηγόρηται μέν, ὦ ἄνδρες Ἀθηναῖοι, Ἐπικράτους ἱκανά.

5. Εμφατικό ή εμφαντικό υποκείμενο ονομάζεται το αντωνυμικής μορφής υποκείμενο που επαναλαμβάνει για λόγους έμφασης το υποκείμενο που προηγείται.

π.χ. Ἀγησίλαος λαβὼν τοὺς ἄνδρας ἀπῄει οὗτος.

6. Συνοψιστικό υποκείμενο ονομάζεται το αντωνυμικής μορφής υποκείμενο που συνοψίζει τα περισσότερα από ένα υποκείμενα που προηγούνται.

π.χ. Σωκράτης τε καὶ Πλάτων καὶ Ἀριστοτέλης οὗτοι φιλόσοφοι ἦσαν.

7. Ανακόλουθο υποκείμενο ονομάζεται το υποκείμενο που βρίσκεται σε ονομαστική πτώση, αλλά δεν είναι, ουσιαστικά, υποκείμενο καμιάς από τις προτάσεις που ακολουθούν. Το ανακόλουθο υποκείμενο ονομάζεται και ψυχολογικό, γιατί οφείλεται σε συναισθηματική ένταση, κατά την οποία ο λόγος δε λειτουργεί λογικά.
π.χ. Τότε Ζεύξιππος τὶ συνέβη αὐτῷ;

8. Σχήμα κατά το νοούμενο ονομάζεται το συντακτικό φαινόμενο κατά το οποίο το ρήμα βρίσκεται σε πληθυντικό αριθμό, όταν το υποκείμενό του είναι όνομα περιληπτικό.

π.χ. Ἡ πόλις (= οἱ πολῖται) τὸν Περικλέα ἐν ὀργῇ εἶχον.

9. Στα ρήματα που περιγράφουν καιρικά φαινόμενα, π.χ. βρέχει, εννοούμε ως υποκείμενο το ουσιαστικό θεός ή Ζεύς.

ενότητα 2η 

αντικείμενο

ορισμός
Αντικείμενο είναι ο όρος της πρότασης που εκφράζει το πρόσωπο  ή το πράγμα στο οποίο αναφέρεται ή στο οποίο μεταβαίνει η ενέργεια του ρήματος. Το αντικείμενο αποτελεί απαραίτητο συμπλήρωμα της έννοιας του ρήματος.

η πτώση του αντικειμένου
Βρίσκεται πάντα σε μια από τις πλάγιες πτώσεις, γενική, δοτική ή αιτιατική, ανάλογα με την έννοια του ρήματος. Σε πλάγιες πτώσεις βρίσκεται και το αντικείμενο των μετοχών και των απαρεμφάτων.

λέξεις που μπορούν να χρησιμοποιηθούν ως αντικείμενο
1. Ουσιαστικό.


π.χ. Βλάπτει τὸν ἄνδρα θυμὸς.

2. Αντωνυμία.

π.χ. ᾿Εγὼ ὑμᾶς διδάξω.

3. Ουσιαστικοποιημένο επίθετο.

 π.χ. Τοὺς ἀγαθοὺς εὖ ποίει (να ευεργετείς τους αγαθούς).

4. Δευτερεύουσα πρόταση.

π.χ. Οἶδα ὅτι ἕψονται πολλοὶ (γνωρίζω ότι θα ακολουθήσουν πολλοί).

5. 'Αναρθρο απαρέμφατο.

π.χ. Τὸν ἀγαθὸν εὐδαίμονα εἶναὶ φημι (υποστηρίζω ότι ο αγαθός είναι  ευτυχισμένος).

6. 'Εναρθρο απαρέμφατο.

π.χ. ᾿Ωρέγοντο τοῦ γίγνεσθαι πρῶτος ἕκαστος (καθένας επιθυμούσε να γίνει πρώτος).

7. 'Αρθρο +  φράση ή άκλιτη λέξη.

π.χ. Τὸ νῦν ἐστι μεσότης τις (το τώρα είναι μια μορφή μεσότητας).

8. Άναρθρος εμπρόθετος προσδιορισμός, με τις εξής προθέσεις:

α. εἰς ἀμφί, περί, κατά, ὑπέρ, ὡς + αιτιατική (δηλώνεται ποσό κατά προσέγγιση, το περίπου).

π.χ. Διέφθειραν ὡς ὀκτασίους.

β. κατά + αιτιατική (δηλώνεται χωρισμός).

π.χ. Βούλομαι καθ' ἕν ἕκαστον αὐτῶν ἐξετάσαι.

γ. ἐπί + αιτιατική (δηλώνεται τοπική έκταση).

π.χ. Ἡ μηχανὴ προσαχθεῖσα τοῦ μεγάλου οἰκοδομήματος ἐπὶ μέγα κατέσεισεν.

μεταβατικά - αμετάβατα ρήματα

1. Αμετάβατα ονομάζονται τα ρήματα που δηλώνουν ότι η ενέργεια του  υποκειμένου δεν μεταβαίνει σε κάτι άλλο, αλλά παραμένει στο ίδιο το υποκείμενο.

π.χ. Γηράσκω ἀεί διδασκόμενος.

2. Μεταβατικά ονομάζονται τα ρήματα που δηλώνουν ότι η ενέργεια του υποκειμένου μεταβαίνει σε ένα άλλο πρόσωπο ή πράγμα, στο αντικείμενο. Διακρίνονται σε:

α. Μονόπτωτα: παίρνουν μόνο ένα αντικείμενο σε μια από τις πλάγιες πτώσεις.

π.χ. ῞Ηλιος θερμαίνει χθόνα (ο ήλιος ζεσταίνει τη γη).

β. Δίπτωτα: παίρνουν δύο αντικείμενα σε διαφορετικές πτώσεις, από τα οποία το ένα είναι  άμεσο και το άλλο  έμμεσο. Συγκεκριμένα έχουμε τους εξής συνδυασμούς:

· αιτιατική +  αιτιατική: άμεσο είναι αυτό που δηλώνει πρόσωπο. 

π.χ. Οὐ τοῦτ᾿ ἐρωτῶ σε (δεν σε ρωτάω αυτό).

· αιτιατική +  γενική: άμεσο είναι αυτό που βρίσκεται σε αιτιατική. 

π.χ. Οὐκ ἐμπλήσετε τὴν θάλατταν τριήρων (δεν θα γεμίσετε τη θάλασσα με τριήρεις).

· αιτιατική + δοτική: άμεσο είναι αυτό που βρίσκεται σε αιτιατική. 

π.χ. Πᾶσαν ὑμῖν τὴν ἀλήθειαν ἐρῶ (θα σας πω όλη την αλήθεια).

· γενική + δοτική: άμεσο είναι αυτό που βρίσκεται σε γενική.

π.χ. Φιλίππῳ ᾿Αμφιπόλεως παρακεχωρήκαμεν (έχουμε παραχωρήσει την Αμφίπολη στο Φίλιππο).

αντικείμενο σε γενική
Αντικείμενο σε γενική παίρνουν τα ρήματα που σημαίνουν:

1. Μνήμη - λήθη:   μιμνήσκομαι, μνημονεύω (= θυμάμαι), ἐπιλανθάνομαι (= ξεχνάω).

π.χ. Μέμνησο τῶν ἀπόντων φίλων (να θυμάσαι τους φίλους που απουσιάζουν).

2. Έναρξη - λήξη: ἄρχομαι, λήγω, παύω.

π.χ. ᾿Επαύσατο τοῦ ἔργου (σταμάτησε την εργασία του).

3. Φροντίδα - αμέλεια: φροντίζω, ἐπιμέλομαι, κήδομαι (= φροντίζω), ἀμελῶ, καταφρονῶ.

π.χ. ᾿Επεμελοῦντο τῆς πόλεως (φρόντιζαν την πόλη).

4. Επιθυμία, απόλαυση, συμμετοχή, πλησμονή: ἐπιθυμῶ, ὀρέγομαι, ἐρῶμαι               (=  αγαπώ), μετέχω, μεταλαμβάνω (= συμμετέχω), πίμπλαμαι (= είμαι γεμάτος),  γέμω 

π.χ. Πάντες τῶν ἀγαθῶν ἐπιθυμοῦσι (όλοι επιθυμούν τα αγαθά). 

Εξαιρούνται: ἀγαπῶ, φιλῶ που παίρνουν αιτιατική.

5. Στέρηση, απαλλαγή, απομάκρυνση, χωρισμό:  δέω-δέομαι (= έχω ανάγκη), δεῖ μοι τινός  (= μου λείπει κάτι ), χρῄζω (= έχω ανάγκη), ἄπειμι (= απομακρύνομαι), χωρίζομαι, ἐλευθερῶ, ἀπαλλάττω. 

π.χ. Πᾶσα ἐπιστήμη χωριζομένη δικαιοσύνης πανουργία φαίνεται (κάθε γνώση, όταν χωρίζεται από τη δικαιοσύνη, φαίνεται σαν κακία).

6. Αίσθηση (αφή, ακοή, όσφρηση, γεύση, οσμή): ἅπτομαι, ἀκούω, ὀσφραίνομαι, γεύομαι.

π.χ. ᾿Ολίγοι σίτου ἐγεύσαντο (λίγοι έφαγαν φαγητό).

Εξαιρείται: ὁρῶ  που παίρνει αιτιατική.

7. Εξουσία:  ἄρχω, κρατῶ (= εξουσιάζω), βασιλεύω, ἡγοῦμαι, τυραννῶ, στρατηγῶ.

π.χ. Οἱ πατέρες ἡμῶν Μήδων ἐκράτησαν (οι πατέρες μας νίκησαν τους Μήδους). 

8. Απόπειρα, επιτυχία, αποτυχία:  πειρῶ-πειρῶμαι (= προσπαθῶ), ἐξικνοῦμαι            (= επιτυγχάνω), διαμαρτάνω (= αποτυγχάνω), ἁμαρτάνω (= αποτυγχάνω). 

π.χ. Νίκης τε τετυχήκαμεν καί σωτηρίας (έχουμε πετύχει νίκη και σωτηρία).

9. Σύγκριση, διαφορά, υπεροχή:  πλεονεκτῶ, πρωτεύω, ἀριστεύω, προέχω, μειονεκτῶ, ὑστερῶ, λείπομαι (= υστερώ), ἡττῶμαι. 

π.χ. ῎Αρχων ἀγαθὸς οὐδὲν διαφέρει πατρὸς ἀγαθοῦ (ένας καλός άρχοντας δε διαφέρει σε τίποτα από έναν καλό πατέρα).

10. Ρήματα σύνθετα με τις προθέσεις  ἀπό, ἐκ, πρό, ὑπέρ, κατά: ἀποτρέπω, ἐκβάλλω, προτιμῶ (=  φροντίζω, προσέχω), ὑπερέχω, καταφρονῶ.

π.χ. Προκινδυνεύουσι τῶν πολιτῶν (κινδυνεύουν για χάρη των πολιτών).

αντικείμενο σε δοτική
Αντικείμενο σε δοτική  παίρνουν τα ρήματα που σημαίνουν:

1. Πρέπει, αρμόζει:  ἁρμόζω, πρέπω, προσήκω (= ταιριάζω)

π.χ. ῾Ο κόθορνος ἁρμόττει τοῖς ἀμφοτέροις ποσίν (ο κόθορνος ταιριάζει και στα δύο πόδια).

2. Ομοιότητα, συμφωνία: ὁμοιάζω, ἰσοῦμαι, συνᾴδω (= συμφωνώ), ὁμολογῶ              (= συμφωνώ), ἔοικα (= μοιάζω).
π.χ. Φιλοσόφῳ ἔοικας (μοιάζεις με φιλόσοφο).

3. Φιλική ή εχθρική διάθεση: ἀρέσκω, βοηθῶ, λυσιτελῶ (= ωφελώ ), μάχομαι, πολεμῶ, φθονῶ, ἀπειλῶ.

π.χ. ᾿Αμυνῶ τῷ νόμῳ (θα υπερασπιστώ το νόμο).

Εξαιρούνται: ὠφελῶ, βλάπτω και τα συνώνυμά τους (εκτός από το λυσιτελῶ) που παίρνουν αιτιατική.

4. Ευπείθεια, υποταγή, προσέγγιση, συνάντηση:  πείθομαι, πιστεύω, ἕπομαι              (= ακολουθῶ), ἀπαντῶ (=  συναντώ), ὁμιλῶ (= συναναστρέφομαι).

π.χ. Τοῖς νόμοις πείθονται (υπακούν στους νόμους).

5. Ρήματα σύνθετα με τις προθέσεις σύν, ἐν (πιο σπάνια και με τις προθέσεις ὑπό, περί, παρά, πρός) και με το επίρρημα ὁμοῦ: ὁμονοῶ, συμπράττω, σύνειμι              (= συναναστρέφομαι).

π.χ. ῞Εκαστος αὑτῷ ὁμονοεῖ (ο καθένας συμφωνεί με τον εαυτό του).

αντικείμενο σε αιτιατική
Αντικείμενο σε αιτιατική παίρνουν τα ρήματα που σημαίνουν:

1. Ωφέλεια, βλάβη:  ὠφελῶ, ὀνίνημι (= ωφελώ), εὖ ποιῶ (= ευεργετώ),  βλάπτω, ἀδικῶ, ὑβρίζω, διώκω.

π.χ. Οὗτος ἀδικεῖ τὴν πόλιν.

2. Ψυχικό πάθος: ποθῶ, ζηλεύω, θρηνῶ, φοβοῦμαι, σέβομαι, αἰσχύνομαι.

π.χ. Ζηλῶ σε τοῦ πλοῦτου (σε ζηλεύω για τον πλούτο σου).

3. Δικανικές έννοιες: κρίνω, δικάζω, αἰτιῶμαι, κατηγορῶ, τιμωρῶ, κολάζω.

π.χ. Θανάτῳ τοὺς κακοὺς κολάζομεν ( τιμωρούμε τους κακούς με θάνατο ).

4. Ανταλλαγή, αγορά, πώληση:  ἀλλάσσω, ὠνοῦμαι (= αγοράζω), πωλῶ, πιπράσκω    (= πουλώ).

π.χ. ᾿Ωνοῦνται τὰς γυναίκας παρὰ τῶν γονέων (αγοράζουν τις γυναίκες από τους γονείς τους).

5. Ονομασία, γνώμη, εκλογή, μεταποίηση:  ὀνομάζω, νομίζω, ἐκλέγω, διορίζω, ποιῶ. 

π.χ. Τὴν ποίησιν ὀνομάζω λόγον (ονομάζω την ποίηση λόγο).

6. Εξέλιξη, ανάπτυξη:  αὔξω, αὐξάνω, διδάσκω, παιδεύω. 

π.χ. Μείζω τὴν πόλιν αὔξει (αυξάνει την πόλη, ώστε να γίνει μεγάλη).

εξωτερικό και εσωτερικό αντικείμενο

Το αντικείμενο των μονόπτωτων ρημάτων που βρίσκεται σε αιτιατική είναι δύο ειδών:

1. Εξωτερικό: είναι το αντικείμενο το οποίο υπάρχει, πριν επιδράσει το υποκείμενο του ρήματος, και στο οποίο μεταβαίνει η ενέργεια του ρήματος.

π.χ. ῞Ηλιος θερμαίνει χθόνα.

2. Εσωτερικό: αυτό διακρίνεται σε:

α. Εσωτερικό του αποτελέσματος: είναι το αντίκείμενο που δεν προϋπάρχει, αλλά δημιουργείται ως αποτέλεσμα της ενέργειας του ρήματος. Συνάπτεται, συνήθως, με ρήματα που δηλώνουν δημιουργία (ποιῶ, τίκτω, γεννῶ, οἰκοδομῶ, ἱδρύω, παρασκευάζω).

π.χ. Ξενοφῶν ἐποίησεν βωμόν.

β. Σύστοιχο: είναι το αντικείμενο που παράγεται από την ίδια ρίζα από την οποία παράγεται το ρήμα ή από κάποια συνώνυμη. Σύστοιχο αντικείμενο μπορεί να δεχτεί κάθε ρήμα ανεξάρτητα από φωνή ή διάθεση.

μορφές συστοίχου αντικειμένου

1.  Απλή ετυμολογική επανάληψη.

 π.χ. Νοσεῖ νόσον.

2. Να παραλείπεται το σύστοιχο αντικείμενο και να παίρνει τη θέση του ο επιθετικός του προσδιορισμός.


π.χ. Βαδίζω τὴν εὐθείαν (ενν. ὁδόν).

3. Να παραλείπεται και να παίρνει τη θέση του ο επιθετικός του προσδιορισμός, ο οποίος έχει μετατραπεί σε ουδέτερο πληθυντικού αριθμού (σπάνια ενικού).


π.χ. Λέγω πολλὰ (πολλούς λόγους).

4. Ιδιάζουσα μορφή: κάποιες φορές ως σύστοιχο αντικείμενο τίθεται μια αιτιατική ονόματος το οποίο προσδιορίζει το ομόρριζο ουσιαστικό που λανθάνει στην         έννοια του ρήματος. Το σύστοιχο αντικείμενο θα έπρεπε να είναι γενική προσδιοριστική.



π.χ. ᾿Αγωνίζομαι δρόμον ( ἀγωνίζομαι ἀγῶνα δρόμου)

'Αλλες φράσεις: νικῶ ναυμαχίαν, μάχην, δρόμον (= νικῶ νίκην μάχης)  

νικῶ ᾿Ολύμπια, Παναθήναια (= νικῶ νίκην Παναθηναίων) 

ἀγωνίζομαι δίκην, γραφήν (= ἀγωνίζομαι ἀγῶνα δίκης) 

ἀποκρίνομαι τήν ἐρώτησιν   ( = ἀποκρίνομαι ἀπόκρισιν ἐρωτήσεως) 

ὀμνύω συμμαχίαν ( = ὀμνύω ὄρκον συμμαχίας)

σπένδομαι ἀναίρεσιν νεκρῶν (σπένδομαι σπονδὴν ἀναιρέσεως νεκρῶν)

ὀφλισκάνω αἰσχύνην (ὀφλισκάνω ὀφειλὴν αἰσχύνης)

5. Χαρακτηριστικές είναι επίσης κάποιες δικανικές εκφράσεις, οι οποίες συχνά συνοδεύονται και από γενική του εγκλήματος: 

ἀγωνίζομαι δίκην = υπερασπίζομαι τα δικαιώματά μου στο δικαστήριο
δικάζω δίκην = δικάζω
διώκω δίκην = είμαι κατήγορος
φεύγω δίκην = είμαι κατηγορούμενος
διώκω γραφήν = μηνύω
ενότητα 3η
κατηγορούμενο

ορισμός

Κατηγορούμενο  είναι ο όρος της πρότασης που αποδίδει μια ιδιότητα στο υποκείμενο ή στο αντικείμενο ενός συνδετικού ρήματος.

η πτώση του κατηγορουμένου

Το πτωτικό κατηγορούμενο μπαίνει στην ίδια πτώση με το υποκείμενο ή το αντικείμενο που προσδιορίζει. 'Οταν είναι επίθετο, συμφωνεί και κατά γένος και αριθμό.

άρθρο

Το κατηγορούμενο κανονικά δεν έχει άρθρο. Παίρνει άρθρο μόνο όταν δηλώνει μια εξαιρετική ιδιότητα ή ιδιότητα που είναι ήδη γνωστή.

π.χ. Οὗτός ἐστι ὁ ἐμός πατήρ.

μετάφραση

Αποδίδεται στη ν.ε. όπως είναι ή με το ως πριν από αυτό.

λέξεις που μπορούν να λειτουργήσουν ως κατηγορούμενα
1. Κυρίως επίθετα.  Σ᾿αυτή την  περίπτωση συμφωνεί με το υποκείμενο σε γένος, αριθμό και πτώση.



π.χ. ᾿Αριστείδης ἦν δίκαιος.

2. Ουσιαστικό.



π.χ. Βαβυλὼν ἐστὶ πόλις.

3. Μετοχή (επιθετική με άρθρο ή κατηγορηματική).  

π.χ. Εἰμὶ ἐοικὼς τυράννῳ.

4. Αντωνυμία.



π.χ. Φίλιππος ἐγένετο τηλικοῦτος.

5. Αριθμητικό.



π.χ. Οἱ ἐθελονταὶ ἦσαν μύριοι.

6. Απαρέμφατο.


π.χ. Τὸ σιγᾶν ἐστὶ φιλοσοφεῖν.

7. Επίρρημα.



π.χ. ῾Η ἀγορὰ ἦν πλησίον.

8. Πρόταση.

 

π.χ. Φίλιππος ἐστὶ ὅ,τι ἂν εἴποι τίς.

9. Εμπρόθετο σύνολο: εἰς, ἀμφὶ, περὶ, ὑπὲρ, πρὸς + αιτιατική (δηλώνουν ποσό κατά προσέγγιση, το περίπου).

π.χ. Κλέαρχος ἦν ἀμφὶ τὰ πεντήκοντα ἔτη.

είδη κατηγορουμένου
α. απλό κατηγορούμενο του υποκειμένου ή του αντικειμένου
Με τα συνδετικά ρήματα:

1. εἰμὶ, γίγνομαι και τα συνώνυμά τους (π.χ. ὑπάρχω, τυγχάνω, διατελῶ, ἔφυν, πέφυκα, καθίσταμαι, ἀποβαίνω, ἐκβαίνω, μένω, διαμένω, ποιοῦμαι, κεῖμαι).

2. δοξαστικά ενεργητικής και μέσης φωνής: νομίζω, φαίνομαι, κρίνω, δοκῶ (νομίζω), ὑπολαμβάνομαι, ἔοικα κ.ά.

3. κλητικά ενεργητικής και μέσης φωνής: καλοῦμαι, ὀνομάζομαι, προσαγορεύομαι (ονομάζομαι), ἀκούω (λέγομαι).

4. εκλογής ενεργητικής και μέσης φωνής: αἰροῦμαι (εκλέγομαι), χειροτονοῦμαι, λαγχάνω (μου τυχαίνει ο κλήρος).

5. Κατηγορούμενο στο αντικείμενό τους δέχονται και τα ρήματα που σημαίνουν: ἔχω, παρέχω, λαμβάνω, παραλαμβάνω, ἐῶ, κτῶμαι, ἀποδέχομαι, γεννῶ, ἄγω, φέρω, καταλείπω, πέμπω, διατηρῶ, ἐλέγχω.

6. Κατηγορούμενο στο αντικείμενό τους δέχονται επίσης τα μεταποιητικά -μεταπλαστικά ρήματα: ποιῶ, ἀπεργάζομαι, κατεργάζομαι, παρασκευάζομαι, ἀποτελῶ.

7. Συχνά το ρήμα χρῶμαι συντάσσεται με δύο δοτικές, από τις οποίες η μία είναι αντικείμενο και η άλλη κατηγορούμενο.

Παρατήρηση:

Το ρήμα εἰμί δεν είναι συνδετικό, όταν είναι υπαρκτικό (σημαίνει υπάρχω και συνοδεύεται από δοτική προσωπική κτητική) ή απρόσωπο.

β.  γενική κατηγορηματική

1. 'Οταν το κατηγορούμενο είναι ουσιαστικό, κάποιες φορές δεν μπαίνει σε ονομαστική αλλά σε γενική. Η γενική κατηγορηματική χαρακτηρίζει το υποκείμενο του ρήματος.

2. Μπαίνει με ρήματα συνδετικά.

3. Είδη:

α. κτητική: δηλώνει τον κτήτορα του υποκειμένου.

π.χ. ῾Η ἡγεμονία ἐστὶ τῆς πόλεως (η ηγεμονία ανήκει στην πόλη).

β. διαιρετική: δηλώνει το σύνολο του οποίου μέρος είναι το υποκείμενο.

π.χ. Οὐκ εἰμὶ τῶν ἀδυνάτων (δεν είμαι ένας από τους αδύνατους).

γ. ύλης: δηλώνει την ύλη από την οποία είναι κατασκευασμένο το υποκείμενο.

π.χ. Αἱ τοῦ θεοῦ οἰκίαι ἦσαν χρυσοῦ (το ιερό του θεού ήταν από χρυσό).

δ. ιδιότητας: δηλώνει το ήθος, την ηλικία, το μέγεθος, τη διάρκεια του υποκειμένου.

π.χ. ᾿Ετῶν ἐστὶ τριάκοντα (είναι τριάντα ετών).

ε. αξίας: δηλώνει την αξία του υποκειμένου.

π.χ. ῾Η οἰκία ἐστὶ εἴκοσι μνῶν (το σπίτι αξίζει είκοσι μνες).

 γ. επιρρηματικό κατηγορούμενο
1. Ισοδυναμεί με επίρρημα και ουσιαστικά προσδιορίζει το ρήμα της πρότασης. Αποδίδεται, όμως, στο υποκείμενο ή το αντικείμενο του ρήματος, με το οποίο συμφωνεί σε γένος, αριθμό και πτώση.

2. Είναι, συνήθως, επίθετο και μπαίνει με οποιοδήποτε ρήμα (εκτός από τα συνδετικά) και ιδίως με όσα σημαίνουν κίνηση.

3. Μεταφράζεται με επίρρημα, εμπρόθετο ή δευτερεύουσα επιρρηματική πρόταση.

4. Είδη:

α. τρόπου: συνήθως τα επίθετα ἄσμενος (με ευχαρίστηση), ἑκών (εκούσια), ἄκων (ακούσια), αἰφνίδιος (αιφνιδιαστικά), ἐνάντιος (απέναντι), αὐτόματος (αφ᾿ εαυτού), ἄπρακτος (χωρίς επιτυχία) κ.ά.

π.χ. ῾Ο κῆρυξ ἀπῆλθεν ἄπρακτος.

β. τόπου: συνήθως τα επίθετα ὑπαίθριος (στο ύπαιθρο), πελάγιος (στο πέλαγος), μέσος, μετέωρος (στον αέρα) κ.ά.

π.χ. Σκηνοῦμεν ὑπαίθριοι (κατασκηνώνουμε στο ύπαιθρο).

γ. χρόνου: συνήθως τα επίθετα ὄρθριος (τα ξημερώματα), χρόνιος (μετά πολύ χρόνο), τριταῖος (μετά από τρεις ημέρες), ἐσπέριος (το βράδυ).

π.χ. Τριταῖοι ἀφίκοντο (έφτασαν μετά από τρεις ημέρες).

δ. σειράς ή διαδοχής: συνήθως τα επίθετα πρότερος, πρῶτος, ὕστερος, ὕστατος, τελευταῖος.

π.χ. Ζεὺς ἐποίησεν πρῶτος αὐτὸς ἑαυτὸν.

ε. σκοπού.

π.χ. Τίνος διδάσκαλοι ἥκετε; (τι ήρθατε να διδάξετε;).

δ. προληπτικό κατηγορούμενο

1. Αποδίδει στο υποκείμενο ή στο αντικείμενο του ρήματος μια μελλοντική ιδιότητα, που θα προκύψει με την ολοκλήρωση της ρηματικής ενέργειας και ως αποτέλεσμα αυτής.

2. Μπαίνει με ρήματα που δηλώνουν εξέλιξη: αὔξω, αὐξάνω, αἴρω, τρέφω, διδάσκω, μεγαλύνω, παιδεύω, παρασκευάζω, ὠθῶ κ.ά.

3. Μεταφράζεται: ώστε να.

π.χ. ῎Ηιρετο τὸ ὕψος τοῦ τείχους μέγα (ανέβαινε το ύψος του τείχους, ώστε να γίνει μεγάλο).

ενότητα 4η
απαρέμφατο

ορισμός
Είναι αφηρημένο ρηματικό ουσιαστικό ουδέτερου γένους, που δεν φανερώνει πρόσωπο και αριθμό, γιατί δεν έχει καταλήξεις. Λειτουργεί και ως ουσιαστικό και ως ρήμα. Ως ρηματικός τύπος έχει συζυγία, φωνή, διάθεση και χρόνους (άναρθρο απαρέμφατο) και ως ουσιαστικό δέχεται άρθρο σε όλες τις πτώσεις του ενικού και έχει όλες τις λειτουργίες του ουσιαστικού   (έναρθρο απαρέμφατο).

είδη

α. άναρθρο απαρέμφατο

λειτουργεί ως
1. Αντικείμενο. Διακρίνεται σε:

α. Ειδικό: μεταφράζεται με ότι, πως + οριστική και αντιστοιχεί με ειδική πρόταση. Συναντάται σε όλους τους χρόνους και παίρνει άρνηση οὐ. Εξαρτάται από ρήματα:

α. λεκτικά: λέγω, φημί, φάσκω, ὁμολογῶ, πείθω κ.ά. 

π.χ. ῎Ελεγον οὐ καλῶς τὴν ῾Ελλάδα ἐλευθεροῦν αὐτὸν.

β. δοξαστικά: δοκῶ, νομίζω, πιστεύω, ἡγοῦμαι, οἶμαι κ.ά.

π.χ. Νομίζεις δυστυχεῖν ἐμὲ; (νομίζεις ότι δυστυχώ;)

γ. αντιληπτικά: πυνθάνομαι, ἀκούω, αἰσθάνομαι, γιγνώσκω κ.ά.

π.χ. ᾿Ακούω τινὰ διαβάλλειν ἐμὲ (ακούω ότι κάποιος με διαβάλλει).

δ. μελλοντικής αναφοράς: όσα σημαίνουν όρκο, ελπίδα, προσδοκία, απειλή συντάσσονται με απαρέμφατο σε χρόνο μέλλοντα, επειδή αναφέρονται σε μελλοντική πράξη. Το απαρέμφατο αυτό είναι ειδικό, αλλά μπορεί να μεταφραστεί είτε ως ειδικό, οπότε εκφράζει απλώς μια γνώμη, είτε ως τελικό, οπότε συνυπάρχει και η έννοια της επιθυμίας.

π.χ. ᾿Εγὼ σοι ὑπισχνοῦμαι εὐεργετήσειν.

β. Τελικό: μεταφράζεται με να + υποτακτική. Βρίσκεται συνήθως σε ενεστώτα και αόριστο και παίρνει άρνηση μή. Εξαρτάται από ρήματα:

α. βουλητικά  ή εφετικά: βούλομαι, ἐπιθυμῶ, ἐφίεμαι, ποθῶ, ἀπαγορεύω κ.ά. 

π.χ. ᾿Εγὼ δ᾿ ὑμᾶς ἐρωτῆσαι βούλομαι (εγώ θέλω να σας ρωτήσω).

β. δυνητικά: δύναμαι, ἔχω (μπορώ), οἷος τ᾿ εἰμὶ, βιάζομαι (αναγκάζομαι) κ.ά. 

π.χ. Τὸ ψεῦδος οὐ δύνασαι ἀληθὲς ποιεῖν (δεν μπορείς να κάνεις το ψέμα αλήθεια).

γ. κελευστικά ή προτρεπτικά: κελεύω, προτρέπω, συμβουλεύω, παραινῶ, πείθω, ἐπιστέλλω, ἀναγκάζω κ.ά.

π.χ. Λαοκόων ἐκέλευσε τοὺς Τρώας ἀφανίσαι τὸν ἵππον.

δ. απαγορευτικά ή κωλυτικά: ἀπαγορέυω, κωλύω, ἀποτρέπω, εἴργω κ.ά.

π.χ. Φεύγειν ὑμᾶς οὐδεὶς κωλύει νόμος.

ε. εθιστικά, διστακτικά, παραχωρητικά: ἐθίζω, εἴωθα, φιλῶ, ὀκνῶ, αἰσχύνομαι κ.ά.

π.χ. Τοῦτο φιλεῖ ὅμιλος ποιεῖν (αυτό συνηθίζει να κάνει ο λαός).

στ. σκέψη, απόφαση: δοκῶ, γιγνώσκω, βουλεύομαι, ψηφίζομαι κ.ά.

π.χ. Ἔδοξε τῷ δήμῳ τριάκοντα ἄνδρας ἑλέσθαι.

2. Υποκείμενο.
α. σε απρόσωπα ρήματα: χρή, δεῖ, ἔστι, δοκεῖ, λέγεται, νομίζεται, φαίνεται κ.ά.  

β. απρόσωπες εκφράσεις: ῥάδιον ἐστί, οἷον τ᾿ ἐστί, δῆλον ἐστί, ἄξιον ἐστί κ.ά. 

Στα απρόσωπα ρήματα είναι τελικό ή ειδικό, ενώ στις απρόσωπες εκφράσεις είναι μόνο τελικό.

3. Κατηγορούμενο: ισοδυναμεί με όνομα και μεταφράζεται σαν όνομα, παρόλο που είναι άναρθρο.
π.χ. Τὸ λακωνίζειν ἐστὶ φιλοσοφεῖν (το να μιλάς με συντομία είναι φιλοσοφία).

4. Επεξήγηση: σε προηγούμενο ουσιαστικό ή επίρρημα ή ουδέτερο δεικτικής αντωνυμίας.

π.χ. Τοῦτο ἄξιον ἦν, εὖ ποιεῖν τοῖς ἀλλοτρίοις.

5. Επιρρηματικός προσδιορισμός σκοπού ή αποτελέσματος: με ρήματα κίνησης, εκλογής ή σκόπιμης  ενέργειας (δίδωμι, ποιῶ, βαίνω, πέμπω, ἔρχομαι, φέρω, αἱροῦμαι κ.ά.). Μεταφράζεται: για να, ώστε να.

π.χ. Περικλῆς ᾑρέθη λέγειν (ο Περικλής εκλέχτηκε για να μιλήσει).

6. Προσδιορισμός αναφοράς: συνήθως με επίθετα (δυνατός, ἄξιος, ἱκανός, ἀγαθός, πρόθυμος, χρήσιμος κ.ά.). Μεταφράζεται: στο να, ως προς το να.

π.χ. Γυνὴ εὐπρεπὴς ἰδεῖν (γυναίκα ωραία στο να τη δει κανείς, στην εμφάνιση).

7. Απόλυτο: δεν έχει καμία εξάρτηση, δεν αναφέρεται σε ένα συγκεκριμένο όρο της πρότασης αλλά στο συνολικό της νόημα. Έχει επιρρηματική σημασία και ισοδυναμεί με επιρρήματα αναφοράς. Οι συνηθέστερες εκφράσεις είναι:

ὡς ἔπος εἰπεῖν, ὡς εἰπεῖν (για να μιλήσω έτσι, σχεδόν), συνελόντι εἰπεῖν (συνοπτικά), ὡς εἰκάσαι (υποθετικά, συμπερασματικά), ἑκών εἶναι (θεληματικά), φέρ᾿ εἰπεῖν (παραδείγματος χάριν), ὡς ἐν βραχεῖ εἰπεῖν (για να μιλήσω συνοπτικά), ὀλίγου ή μικροῦ δεῖν (παραλίγο), πολύ δεῖν (πολύ απέχει), ὡς ἐμοί δοκεῖν (κατά τη γνώμη μου), ἁπλῶς εἰπεῖν (γενικά) κ.ά.

8. Σε θέση ρήματος:

α. στις χρονικές προτάσεις με το πρίν.

β. στις συμπερασματικές προτάσεις.

γ. στις αναφορικές συμπερασματικές προτάσεις.

δ. αντί προστακτικής. 

π.χ. ῏Ω ξεῖν᾿, ἀγγέλλειν Λακεδαιμονίοις ...

ε. σε επιφωνηματικές προτάσεις:.

π.χ. ᾿Εμὲ τάδε παθεῖν;

Παρατηρήσεις

1. Όταν μετά τα ρήματα ἡγοῦμαι, οἴομαι, φημὶ ακολουθούν τα απαρέμφατα ἀνάγκην εἶναι, δεῖν, χρῆναι, τότε το υποκείμενο αυτών των απρόσωπων απαρεμφάτων τίθεται κατ' εξαίρεση σε ονομαστική, αντί αιτιατικής, γιατί θεωρούνται ότι αποτελούν ενιαία ρηματική έννοια με τα παραπάνω ρήματα. Αν υπάρχει κατηγορούμενο ή ομοιόπτωτος προσδιορισμός τίθενται και αυτά σε ονομαστική.

π.χ. Μόνος οἴει (σὺ) δεῖν διαλέγεσθαι (νομίζεις ότι πρέπει να συζητάς μόνος σου).

2. Αν και το τελικό απαρέμφατο δε συναντάται σε χρόνο μέλλοντα, το ρήμα μέλλω συντάσσεται με τελικό απαρέμφατο σε χρόνο μέλλοντα. Μπορεί, όμως, να συνταχθεί και με απαρέμφατο ενεστώτα ή αορίστου.

π.χ. Ἔμελλον λήψεσθαι τοὺς δασμοὺς.

3. Μετά από αρνητικές εκφράσεις το απαρέμφατο, συνήθως, παίρνει διπλή άρνηση μὴ οὐ, χωρίς να επηρεάζεται η μετάφραση από την ύπαρξη της δεύτερης άρνησης.

π.χ. Ἐγὼ τοι οὐκ ἀμφισβητῶ μὴ οὐχὶ σε εἶναι σοφώτερον ἢ ἐμέ (εγώ, βέβαια, δεν αμφισβητώ ότι είσαι σοφότερος από μένα).

4. Η άρνηση των δοξαστικών ρημάτων και των ρημάτων φημὶ και οἶδα ανήκει κανονικά στο εξαρτημένο απαρέμφατο και γι' αυτό στη μετάφραση συνοδεύει το απαρέμφατο και όχι το ρήμα.

π.χ. Οὐκ ἔφασαν ὅρκους δώσειν = ἔφασαν οὐ δώσειν ὅρκους (είπαν ότι δε θα ορκιστούν).

5. Το ρήμα δοκεῖ κανονικά συντάσσεται με ειδικό απαρέμφατο. Μπορεί, όμως, να συνταχθεί και με τελικό απαρέμφατο. Τότε μεταφράζεται: μου φαίνεται καλό.

π.χ. Ἔδοξεν Λακεδαιμονίοις ἀπελθεῖν (φάνηκε καλό στους Λακεδαιμονίους να φύγουν).

β. έναρθρο απαρέμφατο

Διατηρεί τις ιδιότητες του ρήματος, αλλά υπερισχύει η ονοματική του φύση. Αντιστοιχεί σε αφηρημένο ουσιαστικό και παίρνει άρνηση μή. Μεταφράζεται: το να, το ότι ή ως ουσιαστικό.

λειτουργεί ως

1. Υποκείμενο. Μόνο σε προσωπικά ρήματα.

π.χ. Τὸ λακωνίζειν ἐστὶ φιλοσοφεῖν.

2. Αντικείμενο.

π.χ. Εἴωθας χρῆσθαι τὸ ἐρωτᾶν.

3. Κατηγορούμενο.

π.χ. Τοῦτο ἐστι τὸ μέγα δύνασθαι.

4. Επεξήγηση.

π.χ. Τοῦτο ὅμοιον ἔχουσι τοῖς τυράννοις, τὸ πολλῶν ἄρχειν. 

5. Προσδιορισμός κάθε είδους: ομοιόπτωτος, ετερόπτωτος (σε γενική, δοτική, αιτιατική), επιρρηματικός, εμπρόθετος.

π.χ. ῎Αξιος τοῦ ἀκούειν  (γενική αξίας.).

Μέγα ἐφρόνει ἐπὶ τῷ πολλὰ κεκτῆσθαι (εμπρόθετος προσδιορισμός).

Παρατήρηση: ό,τι υπάρχει ανάμεσα στο απαρέμφατο και το άρθρο του ανήκει στη σύνταξη του απαρεμφάτου.

γ. δυνητικό απαρέμφατο

Συνοδεύεται από το ἄν και βρίσκεται σε όλους τους χρόνους. Συνήθως είναι άναρθρο και ειδικό. Ισοδυναμεί με δυνητική ευκτική ή οριστική και μεταφράζεται: θα μπορούσα να.

π.χ. Τὶ ἂν οἰόμεθα παθεῖν (φανταζόμαστε τι θα μπορούσαμε να πάθουμε;)

το υποκείμενο του απαρεμφάτου
α. Ταυτοπροσωπία: όταν το υποκείμενο του απαρεμφάτου είναι το ίδιο με το υποκείμενο του ρήματος από το οποίο εξαρτάται το απαρέμφατο. Στην περίπτωση αυτή το υποκείμενο του απαρεμφάτου μπαίνει σε πτώση ονομαστική.

π.χ. ᾿Εγὼ πειράσομαι διδάξαι (εγώ θα προσπαθήσω να διδάξω).

β. Ετεροπροσωπία: όταν το υποκείμενο του απαρεμφάτου δεν είναι το ίδιο με το υποκείμενο του ρήματος από το οποίο εξαρτάται. Στην περίπτωση αυτή το υποκείμενο του απαρεμφάτου μπαίνει σε πτώση αιτιατική.

π.χ. Οἶμαι δ᾿ ἐγὼ ταῦτα γίγνεσθαι (νομίζω ότι αυτά γίνονται).

Παρατηρήσεις

1. Στην απρόσωπη σύνταξη, δηλαδή με τα απρόσωπα ρήματα και τις απρόσωπες εκφράσεις, έχουμε πάντα ετεροπροσωπία.

2. Το φαινόμενο κατά το οποίο το υποκείμενο ενός απαρεμφάτου τίθεται σε αιτιατική, αν και υπάρχει ταυτοπροσωπία, ονομάζεται απαρεμφατική σύνταξη.

π.χ. Βούλομαι δ' ἂν ἐμὲ τυχεῖν ὧν βούλομαι, τοῦτόν τε παθεῖν ὧν ἄξιός ἐστι (επιθυμώ εγώ να πετύχω αυτά που θέλω και αυτός να πάθει αυτά που αξίζει).

ενότητα 5η

απρόσωπα ρήματα
ορισμός
Απρόσωπα λέγονται τα ρήματα που βρίσκονται σε γ' ενικό πρόσωπο και δεν έχουν προσωπικό υποκείμενο, δηλαδή δεν παίρνουν ως υποκείμενο όνομα προσώπου ή πράγματος.

σύνταξη

1. Παίρνουν υποκείμενο άναρθρο απαρέμφατο ή ονοματική πρόταση (ειδική, πλάγια ερωτηματική ή ενδοιαστική). Το απαρέμφατο είναι τελικό ή ειδικό ανάλογα με τη σημασία του ρήματος. 

      Ρ           Υρ       Υαπρ   Ααπρ
π.χ. Δεῖ πράττειν ὑμᾶς ταῦτα (πρέπει εσείς να κάνετε αυτά).

2. Παίρνουν συνήθως δοτική προσωπική, η οποία δηλώνει το πρόσωπο στο οποίο αναφέρεται η έννοια του ρήματος. Αν μετατραπεί σε αιτιατική, μας δίνει το υποκείμενο του απαρεμφάτου.

             Ρ            Δοτ. πρ.        Υαπρ                                   Υρ 

π.χ. ῎Εδοξεν τῇ πόλει τοὺς ἄνδρας δημοσίᾳ θάπτειν (φάνηκε καλό στην πόλη να θάψει τους άνδρες δημοσία δαπάνη).

Η δοτική προσωπική μπορεί να παραλείπεται:

· όταν εννοείται εύκολα από συμφραζόμενα.

· όταν είναι έννοια αόριστη, οπότε εννοούμε το τινί, τισί, ἡμῖν, τοῖς ἀνθρώποις.

· όταν είναι ίδια με το υποκείμενο του απαρεμφάτου που εξαρτάται από το απρόσωπο ρήμα.

· με το ρήμα χρή δεν έχουμε ποτέ δοτική προσωπική και με το δεῖ δεν έχουμε συνήθως δοτική προσωπική.

3. Το υποκείμενο κάποιων απρόσωπων ρημάτων λανθάνει και συνυπάρχει μέσα στο ρήμα, είναι η σύστοιχη αφηρημένη έννοιά του. Στην περίπτωση αυτή, τυπικά, δεν έχουμε (και δεν αναφέρουμε στη συντακτική ανάλυση) κανένα υποκείμενο. Χωρίς την ανάγκη ενός τυπικού υποκειμένου απαντώνται:

α. Μερικά παθητικά απρόσωπα ρήματα, όπως πολεμεῖται, εἴρηται, ἁμαρτάνεται, κ.ά.

π.χ. Καί πρότερον   μοι   εἴρηται (και προηγουμένως έχει λεχθεί από μένα).

β. Τα απρόσωπα ρήματα δεῖ, ἐνδεῖ (υπάρχει ανάγκη), μέλει (φροντίζω), μεταμέλει (μετανοώ), μέτεστι (μετέχω), παρεσκεύασται, περίεστι (έχω κάτι σε μεγάλο βαθμό).

Τα παραπάνω ρήματα, επίσης:

1. Παίρνουν δοτική προσωπική του ενεργούντος προσώπου, που είναι το λογικό τους υποκείμενο.

2. Παίρνουν αντικείμενο σε γενική.

Ρ           Α        Δοτ. πρ.

π.χ. Δεῖ δ᾿ ἔργων τῇ πόλει (η πόλη χρειάζεται έργα).

Προσοχή: 

Αν στην πρόταση υπάρχει τριτοπρόσωπο ρήμα και ονομαστική το ρήμα είναι προσωπικό. Αυτό συμβαίνει συχνά με το ρήμα δοκεῖ.

         Ρ         Δοτ. πρ.              Υρ           Αρ
π.χ. Δοκεῖ     μοι       ὁ κατήγορος εἰπεῖν περί τῆς ἐμῆς ὕβρεως.

τα συνηθέστερα απρόσωπα ρήματα

	δοκεῖ = φαίνεται, νομίζεται (καλό)
	λέγεται

	δεῖ, πρέπει, προσήκει = πρέπει, αρμόζει
	ὁμολογεῖται

	ἔνεστι (ἔνι), πάρεστι (πάρα), ἔστιν = είναι δυνατό
	νομίζεται, φαίνεται

	μέλλει = πρόκειται
	ὥρισται = είναι καθορισμένο

	μέλει μοι =  με ενδιαφέρει, φροντίζω
	ἁμαρτάνεται = γίνεται σφάλμα

	ἔοικε = φαίνεται
	εἰκάζεται = συμπεραίνεται

	ἔξεστι = είναι δυνατόν, επιτρέπεται
	δικάζεται = βγαίνει απόφαση

	φιλεῖ =  συνηθίζεται
	πέπρωται = είναι πεπρωμένο


	δηλοῖ = είναι φανερό
	ἐπέπρωτο = ήταν πεπρωμένο

	λυσιτελεῖ, συμφέρει = συμφέρει
	εἵμαρται = είναι πεπρωμένο

	μέτεστι (μέτα) μοι τινός = μετέχω
	εἵμαρτο = ήταν πεπρωμένο

	συμβαίνει = συμβαίνει να
	ἐνδέχεται = είναι ενδεχόμενο

	χρή = πρέπει
	


απρόσωπες εκφράσεις

ορισμός
Είναι εκφράσεις ισοδύναμες προς τα απρόσωπα ρήματα.

μορφές

1. Ουδέτερο επιθέτου ή μετοχής +  ἐστί (συχνά παραλείπεται), όπως:

ῥάδιόν ἐστι = είναι εύκολο
οἷόν τ᾿ ἐστι, δυνατόν ἐστι = είναι δυνατό

δῆλόν ἐστι, φανερόν ἐστι = είναι φανερό

δεινόν ἐστι, φοβερόν ἐστι = είναι φοβερό

ἀμήχανόν ἐστι = είναι δύσκολο, προβληματικό

χαλεπόν ἐστι = είναι δύσκολο
πρόχειρόν ἐστι = είναι εύκολο
ἄξιόν ἐστι = αξίζει
ἐναργές ἐστι = είναι σαφές
δίκαιόν ἐστι  = είναι δίκαιο
Προσοχή: αν το ουδέτερο επιθέτου συνοδεύεται από αντωνυμία, τότε δεν έχουμε απρόσωπη έκφραση.

      Υ        Κ       Ρ       Επεξ.

π.χ. Τοῦτο ἄξιόν ἐστι, πολεμεῖν ὑπέρ πατρίδος.

2. Επίρρημα + ἔχει, όπως:

ῥαδίως ἔχει = είναι εύκολο
δεινῶς ἔχει = είναι φοβερό

καλῶς ἔχει = είναι καλό

κακῶς ἔχει = είναι κακό

εὖ ἔχει = είναι καλό

ἀρκούντως ἔχει = είναι αρκετό

3. Αφηρημένο ουσιαστικό (χωρίς άρθρο) + ἐστί, όπως:

ἀνάγκη ἐστί = είναι ανάγκη
ὥρα ἐστί, καιρός ἐστι = είναι ευκαιρία, είναι κατάλληλος καιρός
κίνδυνός ἐστι = υπάρχει κίνδυνος
ἐλπίς ἐστι = υπάρχει ελπίδα
λόγος ἐστί = λέγεται
χρεών ἐστι = είναι αναγκαίο
ἔργον ἐστί, ἐργῶδές ἐστι = είναι επίπονο, είναι δύσκολο
συμφέρον ἐστί = είναι συμφέρον
σχολή ἐστι = υπάρχει διαθέσιμος χρόνος
4. Ουδέτερο ρηματικού επιθέτου + ἐστί, όπως:

βιωτόν ἐστί

διδακτέον ἐστί

ποιητέον ἐστί

5. Γενική ουσιαστικού ή ουσιαστικοποιημένου επιθέτου + ἐστί.

π.χ. Ἀγαθοῦ ἀνδρὸς ἐστὶ τὰ πολιτικὰ πράττειν.

6. Γενική ουδετέρου επιθέτου + ἐστί.

π.χ. Τῶν ἀδυνάτων ἐστὶ τὴν πόλιν αἱρεῖν.

σύνταξη

α. Παίρνουν τελικό απαρέμφατο ως υποκείμενο.

β. Συνήθως συνοδεύονται από δοτική προσωπική.

         Ρ               Υρ        Ααπρ          Υαπρ
π.χ. Δίκαιὸν  ἐστι μεμνῆσθαι θεοῦ τὸν εὖ πράττοντα (είναι δίκαιο να θυμάται το θεό αυτός που ευτυχεί).

ενότητα 6η
μετοχή

ορισμός
Η μετοχή μετέχει στα χαρακτηριστικά και στη λειτουργία και του επιθέτου και του ρήματος. Είναι ρηματικό επίθετο με διφυή υπόσταση. Ως επίθετο έχει γένος, αριθμό, πτώσεις και επιθετική σημασία και λειτουργία. Ως ρηματικός τύπος έχει χρόνους, φωνή, διάθεση και ρηματική σημασία και λειτουργία. Διακρίνεται σε:

α. Επιθετική

β. Κατηγορηματική

γ. Επιρρηματική

Ανεξάρτητα από τη χρήση της δέχεται υποκείμενο, αντικείμενο, δυνητικό ἄν, προσδιορισμούς και συντάσσεται όπως και το ρήμα από το οποίο παράγεται.

επιθετική μετοχή

ορισμός
Επιθετική ονομάζεται η μετοχή η οποία (μαζί με τα συνεκφερόμενά της) είναι επιθετικός προσδιορισμός σ' ένα ουσιαστικό. Ισοδυναμεί με αναφορική πρόταση, ιδίως όταν συνοδεύεται από άρθρο, και γι᾿ αυτό ονομάζεται και αναφορική. Βρίσκεται σε όλους τους χρόνους και παίρνει άρνηση οὐ ή μή.

άρθρο

α.  συνήθως έχει άρθρο. Μια μετοχή που έχει άρθρο είναι πάντα επιθετική.

β.  δεν έχει άρθρο, όταν:

· το υποκείμενό της προηγείται.

π.χ.  Ἦν καὶ ἀνὴρ τις φέρων δῶρα.

· το όνομα που προσδιορίζει δεν έχει άρθρο. 

π.χ. Σύνειμι ἀνθρώποις δυναμένοις ἀναλίσκειν.

· χρησιμοποιείται ως κατηγορηματικός προσδιορισμός.

π.χ. Οἱ Θηβαῖοι εὐθύς ἔπεμψαν εἰς ᾿Αθήνας ἄγγελον ἐστεφανωμένον.

γ. Προσοχή: όταν κοντά στη μετοχή υπάρχει άρθρο που συνοδεύεται από "μέν" ή    "δέ", τότε η μετοχή δεν είναι επιθετική.

 π.χ. Ὁρῶ τοὺς μὲν πράττοντας, τοὺς δὲ ἀργῶς ἔχοντας (πράττοντας, ἔχοντας· κατηγορηματικές μετοχές).

υποκείμενο

α. όταν είναι έναρθρη, έχει ως υποκείμενο το άρθρο της.

β. όταν είναι άναρθρη, έχει ως υποκείμενο κάποια λέξη στο ίδιο γένος, αριθμό και πτώση.

λειτουργεί ως 

1.  Επιθετικός προσδιορισμός.

π.χ. ῾Ο λάμπων ἥλιος.

2.  Παράθεση.

π.χ. ῾Ημεῖς οἱ λέγοντες.

3.  Κατηγορούμενο. Πάντα με άρθρο.

π.χ. Οὗτός ἐστι ὁ πράττων ταῦτα.

4. Κατηγορηματικός προσδιορισμός. Στην περίπτωση αυτή είναι άναρθρη, συνήθως προσδιορίζει δοτική της συνοδείας και δεν αναλύεται σε αναφορική πρόταση. 

π.χ. Διεσπαρμέναις ταῖς ναυσὶν ἐναυμάχουν.

5.  Υποκείμενο, αντικείμενο.

π.χ. ῾Ο αἰτῶν λαμβάνει.

6. Ετερόπτωτος προσδιορισμός.                  

π.χ. ῎Αξιοι ἐσμὲν τοῦ δοθέντος (γεν. αξίας).

7.  Δοτική προσωπική.                          

π.χ. Φύσει ὑπάρχει τοῖς παροῦσι τὰ τῶν ἀπόντων (δοτ. προσ. κτητική).

8.  Προθετικό σύνολο.

π.χ. Οὐκ ἐκ τοῦ παρατυχόντος πυνθανόμενος ἠξίωσα γράφειν (προέλευση).

μετάφραση

· με αναφορική πρόταση.

π.χ. Ὁ λάμπων ἥλιος = ο ήλιος ο οποίος λάμπει.

· με επιθετική μετοχή.

π.χ. Ἀλέξανδρος προὐχώρει ξυντεταγμένῳ τῷ στρατεύματι = ο Αλέξανδρος προχωρούσε με το στράτευμά του συνταγμένο.

· με επίθετο.

π.χ. Ὁ λάμπων ἥλιος = ο λαμπρός ήλιος.

ουσιαστικοποιημένες επιθετικές μετοχές

Η έναρθρη επιθετική μετοχή, όταν παραλείπεται το ουσιαστικό που προσδιορίζει ουσιαστικοποιείται και καταλαμβάνει τη συντακτική του θέση. Σε κάποιες περιπτώσεις μπορεί να ουσιαστικοποιηθεί χωρίς να παραλείπεται το ουσιαστικό που προσδιορίζει. 

Συνηθισμένες ουσιαστικοποιημένες επιθετικές μετοχές:

ὅ ἄρχων, τό γεγονός, ὁ διώκων (ο κατήγορος), ἡ εἱμαρμένη (η μοίρα), οἱ ἐπιγιγνόμενοι (οι απόγονοι), ἡ ἐπιοῦσα (η επόμενη μέρα), οἱ ἔχοντες (οι πλούσιοι), τό καθεστώς, τό μέλλον, τό παρόν, ἡ οἰκουμένη, ὁ φεύγων (ο εξόριστος), οἱ προσήκοντες (οι συγγενείς), οἱ θανόντες κ.ά.

πολυσήμαντη επιθετική μετοχή

Η έναρθρη επιθετική μετοχή αποτελεί συνεπτυγμένη μορφή αναφορικής πρότασης. Γι᾿ αυτό μπορεί να υποδηλώνει και κάποια επιρρηματική σχέση. Αναλυτικά, μπορεί να δηλώνει  υποθέση (συνήθως με την άρνηση μή), αιτία, εναντίωση, χρόνο, σκοπό (όταν είναι σε μέλλοντα) και αποτέλεσμα (όταν είναι σε μέλλοντα).

π.χ. ῾Ο μὴ δαρεὶς ἄνθρωπος οὐ παιδεύεται (αν κάποιος δε φάει ξύλο, δε βάζει μυαλό).

῾Ο ἡγησόμενος οὐδεὶς ἔσται (δε θα υπάρξει κανείς, για ναμας οδηγήσει).

παρατήρηση

'Οσες λέξεις υπάρχουν ανάμεσα στη μετοχή και στο άρθρο της ανήκουν μόνο στη σύνταξη της μετοχής.

π.χ. ῾Ο ἡμῖν τήμερον πολλὰ δῶρα διδοὺς.

κατηγορηματική μετοχή
ορισμός
Κατηγορηματική ονομάζεται η μετοχή που λειτουργεί ως κατηγορούμενο ή κατηγορηματικός προσδιορισμός στο υποκείμενο ή στο αντικείμενο ενός ρήματος. Σπάνια προσδιορίζει και τη δοτική προσωπική απροσώπων ρημάτων.

υποκείμενο

Είναι ίδιο με το υποκείμενο ή το αντικείμενο του ρήματος από το οποίο εξαρτάται και συμφωνεί σε γένος, αριθμό και πτώση ή με το υποκείμενο ή με το αντικείμενο. Η κατηγορηματική μετοχή είναι πάντα συνημμένη.

άρθρο

Δεν παίρνουν ποτέ άρθρο.

μετάφραση

· να + υποτακτική

· ότι + οριστική.

κατηγορηματική μετοχή του υποκειμένου

Με κατηγορηματική μετοχή που αναφέρεται στο υποκείμενο του ρήματος συντάσσονται οι εξής κατηγορίες ρημάτων:

1. εἰμὶ ὑπάρχω, γίγνομαι: η μετοχή είναι κατηγορούμενο και αποτελεί μαζί με το ρήμα περίφραση.

Μετάφραση: η μετοχή σαν ρήμα, ενώ το ρήμα δεν μεταφράζεται καθόλου.

π.χ. Εἰμὶ τυράννῳ ἐοικὼς  (μοιάζω με τύραννο).

Μισοῦντες γίγνονται τοὺς κακοὺς (μισούν τους κακούς).

2. Τα παρακάτω ρήματα, όταν συνοδεύονται από κατηγορηματική μετοχή, εκφράζουν συμπληρωματικό νόημα, ενώ η μετοχή το κύριο νόημα.

Μετάφραση: το ρήμα ως επίρρημα και η μετοχή ως ρήμα.

α. τυγχάνω = τυχαίνει να, τυχαία, συμπτωματικά, κατά τύχη, συμβαίνει.
π.χ. ᾿Ετύγχανον λέγων (τύχαινε να μιλώ, μιλούσα τυχαία).

β. λανθάνω = μένω απαρατήρητος, κρυφά.

π.χ. Λανθάνω κλέπτων (κλέβω κρυφά, χωρίς να γίνομαι αντιληπτός).

γ. φαίνομαι, φανερὸς εἰμὶ, δῆλὸς εἰμι = φαίνομαι ότι, αποδεικνύεται ότι, αναμφίβολα, σαφώς, ρητώς.

π.χ. Μένων ὁ Θετταλός δῆλος ἦν ἐπιθυμῶν πλουτεῖν ἰσχυρῶς (ο Μένων ο Θεσσαλός φανερά επιδίωκε τα πολλά πλούτη).

δ. οἴχομαι = κατευθείαν, αμέσως.

π.χ. Οἴχομαι ἀπιὼν (έρχομαι κατευθείαν).

ε. φθάνω = αμέσως, προφταίνω να κάνω κάτι.

π.χ. Οὐκ ἔφθασαν τὴν ἀρχὴν κατασχόντες, καὶ Θηβαίοις εὐθὺς ἐπεβούλευσαν (δεν πρόφτασαν να καταλάβουν την εξουσία και αμέσως επιβουλεύτηκαν τους Θηβαίους).

στ. διαβιῶ, διαλείπω, διάγω, διαγίγνομαι, διατελῶ, διαμένω = συνεχώς.

π.χ. Διατελῶ πολεμῶν τοῖς βαρβάροις (συνεχώς πολεμώ τους βαρβάρους).

3. Ψυχικού πάθους:  χαίρω, ἥδομαι (ευχαριστιέμαι), ἄχθομαι (στενοχωριέμαι), ὀργίζομαι, ἀγανακτῶ, λυποῦμαι, ἀγαπῶ, αἰσχύνομαι (ντρέπομαι) κ.ά.

Μετάφραση:  που + οριστική,      να + υποτακτική.

π.χ. ῞Ηδομαι ἀκούων φρονίμους λόγους (ευχαριστιέμαι να ακούω συνετούς λόγους).

Τοῦτο οὐκ αἰσχύνομαι λέγων (αυτό δεν ντρέπομαι που το λέω).

Σημείωση: η μετοχή που εξαρτάται από ρήμα ψυχικού πάθους μπορεί να θεωρηθεί και αιτιολογική μετοχή, αν δηλώνει πράξη προτερόχρονη. Αν δηλώνει πράξη σύγχρονη, θεωρείται κατηγορηματική.

π.χ. Χαίρω ὁρῶν ὑμᾶς (σύγχρονο -κατηγορηματική).

Χαίρω ἰδὼν ὑμᾶς (προτερόχρονο - αιτιολογική).

4. Έναρξης-λήξης:  ἄρχω, ἄρχομαι (αρχίζω), ὑπάρχω (αρχίζω), λήγω, παύομαι (το παύω παίρνει κατηγορηματική μετοχή του αντικειμένου) κ.ά.

Μετάφραση: να + υποτακτική.

π.χ. ῎Αρξομαι ἀπό τῆς ἰατρικῆς λέγων (θα αρχίσω να μιλάω από την ιατρική).

᾿Επαύσατο θύων (έπαψε να θυσιάζει).

5. Ανοχής, καμάτου, καρτερίας: ἀνέχομαι, καρτερῶ, ὑπομένω, κάμνω (κουράζομαι), ἀπαγορεύω (κουράζομαι, εγκαταλείπω) κ.ά.

Μετάφραση: να + υποτακτική.

π.χ. Κάμνω βαδίζων (κουράζομαι να βαδίζω).

Οὐκ ἀνέξομαι ζῶσαν (δε θα ανεχτώ να ζω).

6. Τα μεμονωμένα ρήματα:  

νικῶ - ἡττῶμαι, κρατῶ ( = υπερτερώ), λείπομαι ( = υστερώ), ἀδικῶ, ἁμαρτάνω         ( = σφάλλω), χαρίζομαι ( = κάνω χάρη), εὖ ποιῶ, καλῶς ποιῶ ( = καλά κάνω), κακῶς ποιῶ ( = κάνω άσχημα).

Μετάφραση:  και, που + οριστική.

(στο, με το) να + υποτακτική.

π.χ. Καλῶς ποιεῖς προνοῶν (καλά κάνεις που προνοείς).

Προσοχή: οι μετοχές που εξαρτώνται από τα παραπάνω ρήματα δεν διακρίνονται εύκολα και μοιάζουν με τροπικές, αλλά δεν είναι.

7.  Πλησμονής, επάρκειας, απόλαυσης, κορεσμού: ἐμπίμπλαμαι, κορέννυμι, μεστός εἰμί, πλήρης εἰμί, ἀρκῶ.

π.χ. Οὐκ ἐμπίμπλαμαι σὸν βλέπων πρόσωπον.

κατηγορηματική μετοχή άλλοτε του υποκειμένου και άλλοτε του αντικειμένου

Με κατηγορηματική μετοχή που αναφέρεται άλλοτε στο υποκείμενο και άλλοτε στο αντικείμενο συντάσσονται οι εξής κατηγορίες ρημάτων:

1. Αίσθησης, γνώσης, μάθησης, μνήμης: αἰσθάνομαι, ἀκούω (μαθαίνω, πληροφορούμαι), ὁρῶ, οἶδα (γνωρίζω), ἐπίσταμαι (γνωρίζω καλά), γιγνώσκω, κατανοῶ, ἀγνοῶ, μανθάνω, εὑρίσκω (διαπιστώνω), μέμνημαι, ἐνθυμοῦμαι, καταλαμβάνω (συλλαμβάνω) κ.ά.

Μετάφραση: ότι, πως, που + οριστική,  να + υποτακτική.

π.χ. ῎Ηκουε τιμώμενος ὑπό πάντων (μάθαινε ότι όλοι τον εκτιμούσαν) (του υποκειμένου).

῎Ηκουον τὴν χώραν δῃουμένην (πληροφορούνταν ότι η χώρα   καταστρεφόταν) (του αντικειμένου).

2. Δείξης, δήλωσης, αγγελίας, ελέγχου: δείκνυμι, δηλῶ, ἀγγέλλω, ποιῶ (παρουσιάζω), ἀποφαίνω (αποδεικνύω), φαίνω κ.ά.

Μετάφραση: ότι, πως + οριστική.

π.χ. ῎Εδειξαν ἑτοῖμοι ὄντες (έδειξαν ότι είναι έτοιμοι).

3. Τα ρήματα που έχουν την έννοια των: λαμβάνω, εὑρίσκω, καταλαμβάνω, αἱρῶ (κυριεύω), ἁλίσκομαι (κυριεύομαι), παρίστημι, ποιῶ, πλάττω (πλάθω, σχηματίζω).

π.χ. Εὗρον αὐτοὺς ὁρμοῦντας (ανακάλυψα ότι αυτοί έκαναν επίθεση).

επιρρηματική μετοχή
ορισμός
Επιρρηματική λέγεται η μετοχή που προσδιορίζει επιρρηματικά ένα ρηματικό ή ονοματικό τύπο (απαρέμφατο, μετοχή) της πρότασης στην οποία ανήκει και εκφράζει χρόνο, αιτία, σκοπό, εναντίωση, υπόθεση και τρόπο. Είναι συνεπτυγμένος τύπος δευτερεύουσας επιρρηματικής πρότασης και έτσι (εκτός από την τροπική) ισοδυναμεί και αναλύεται στην αντίστοιχη δευτερεύουσα πρόταση.

υποκείμενο

1. Το υποκείμενο της μετοχής συμφωνεί πάντα σε γένος, αριθμό και πτώση με τη μετοχή.

π.χ.  ᾿Ακούσασι τοῖς στρατηγοῖς ταῦτα ἔδοξεν συναγαγεῖν τὸ στράτευμα.

2. Συνημμένη μετοχή: όταν το υποκείμενο της μετοχής έχει και άλλη λειτουργία μέσα στην πρόταση, τότε η μετοχή ονομάζεται συνημμένη. 

π.χ. Οὗτος ἀφικόμενος εἰς Δελφούς ἔθυσε τῷ θεῷ: η μετοχή ἀφικόμενος έχει ως υποκείμενο το υποκείμενο του ρήματος.

3. Απόλυτη μετοχή: όταν το υποκείμενο της μετοχής δεν έχει καμία άλλη συντακτική λειτουργία μέσα στην πρόταση, τότε η μετοχή ονομάζεται απόλυτη. Η απόλυτη μετοχή κανονικά απαντά σε πτώση γενική και  σπάνια σε ονομαστική ή αιτιατική. Πολύ σπάνια μπορεί να τεθεί και σε πτώση δοτική.

π.χ. Γενομένης τῆς ναυμαχίας τέτταρας τριήρεις λαμβάνει Γοργώπας (αφού  έγινε η  ναυμαχία ο Γοργώπας πήρε τέσσερις τριήρεις): η μετοχή γενομένης έχει ως υποκείμενο τῆς ναυμαχίας που δεν έχει καμία άλλη συντακτική λειτουργία στην πρόταση.

4. Αιτιατική απόλυτη: είναι η μετοχή των απροσώπων ρημάτων ή εκφράσεων και βρίσκεται σε ουδέτερο γένος ενικού αριθμού. Σε αιτιατική απόλυτη μπορεί να τεθεί και η μετοχή προσωπικού ρήματος, αλλά τότε συνοδεύεται από τα μόρια ὡς και ὥσπερ. Εκφράζει όλες τις επιρρηματικές σχέσεις, αλλά συνήθως είναι εναντιωματική. Ως υποκείμενο δέχεται τελικό απαρέμφατο.

π.χ. Σιγᾷς, ἀποκρίνασθαι δέον (σιωπάς, αν και πρέπει να μιλήσεις).

5. Ονομαστική απόλυτη: η χρήση της είναι σπάνια και αποτελεί κλασική περίπτωση ανακόλουθου σχήματος  (το σχήμα λόγου κατά το οποίο τα επόμενα δε βρίσκονται σε σύμφωνη σχέση με τα προηγούμενα, ξεφεύγοντας από τν ορθή συντακτική δόμηση του λόγου).

π.χ. Καὶ ἡ οἰμωγὴ διὰ τῶν μακρῶν τειχῶν εἰς ἄστυ διῆκεν ἕτερος ἑτέρῳ παραγγέλλων. 

άρθρο

Είναι πάντα άναρθρη.

είδη

1. Χρονική μετοχή.
α. Εκφράζει χρονική σχέση και ισοδυναμεί με δευτερεύουσα χρονική πρόταση. 

β. Χρονική μετοχή σε χρόνο ενεστώτα δηλώνει το σύγχρονο ή στο παρόν ή στο παρελθόν ή στο μέλλον. Μεταφράζουμε: την ώρα που, τη στιγμή που, ενώ, όταν.

γ. Χρονική μετοχή σε χρόνο αόριστο ή παρακείμενο δηλώνει:

· το προτερόχρονο στο παρελθόν. Μεταφράζουμε: αφού, όταν + οριστική αορίστου ή υπερσυντελίκου.

π.χ. Ταῦτα εἰπὼν ἐκαθέζετο (αφού είπε αυτά, κάθησε).

· το προτερόχρονο στο μέλλον. Μεταφράζουμε: αφού, όταν + υποτακτική αορίστου. Στην περίπτωση αυτή η μετοχή είναι πάντα χρονικοϋποθετική.

π.χ. Ταῦτα δηλώσας πρῶτον εἶμι καὶ ἐπὶ τὸν τῶνδε ἔπαινον.

δ. Μπορεί να είναι σε όλους τους χρόνους εκτός από μέλλοντα παίρνει άρνηση οὐ ή μή.

ε. Πολλές φορές η σημασία τους επιτείνεται από κάποιο χρονικό επίρρημα: ἤδη, ἅμα, τότε, ἔτι,  εἶτα, ἔπειτα.

στ. Ορισμένες χρονικές μετοχές κατέληξαν να είναι ισοδύναμες στη σημασία με χρονικά επιρρήματα ή εμπρόθετα: ἀρχόμενος = στην αρχή, τελευτῶν = στο τέλος, διαλιπών, ἐπισχών = μετά από λίγο, μετά από κάποια διακοπή, χρονίζων = έπειτα από καιρό, για πολύ χρόνο.

2. Αιτιολογική μετοχή.

α. Εκφράζει αιτία και ισοδυναμεί  με δευτερεύουσα αιτιολογική πρόταση.

β. Μπορεί   να  είναι  σε  όλους  τους χρόνους (σπάνια σε μέλλοντα) και παίρνει άρνηση οὐ.

γ. Μεταφράζεται: γιατί, επειδή, διότι.

π.χ. Βουλόμενοι αὐτὸν ἀποκτεῖναι πέμπουσι τὴν τριήρην (επειδή ήθελαν να τον σκοτώσουν, στέλνουν την τριήρη).

δ. 'Οταν συνοδεύεται από τα μόρια ἅτε, ἅτε δή, οἷον, οἷον δή, οἷα εκφράζει πραγματική αιτιολογία.

π.χ. Κῦρος ἅτε παῖς ὢν ἥδετο τῇ στολῇ (Ο Κύρος, επειδή ήταν παιδί, ευχαριστιόταν με τη στολή) .

ε. 'Οταν συνοδεύεται από το ὡς, εκφράζει υποκειμενική αιτιολογία και μεταφράζεται: με την ιδέα ότι, με το επιχείρημα ότι, επειδή κατά τη γνώμη. Αν η αιτιολογία είναι ψευδής,  μεταφράζουμε: γιατί δήθεν, γιατί τάχα.

π.χ. ᾿Ενταῦθα ἔμενον ὡς τό ἄκρον κατέχοντες, οἱ δ᾿ οὐ κατεῖχον (εδώ έμεναν γιατί κατά τη γνώμη τους κατείχαν την κορυφή, ενώ δεν την κατείχαν). 

στ. 'Οταν συνοδεύεται από το ὥσπερ εκφράζει υποθετική αιτιολογία και μεταφράζεται: σαν να, λες και, θαρρείς και.

π.χ. Ὠρχοῦντο ὥσπερ ἄλλοις ἐπιδεικνύμενοι (χόρευαν, σαν να έκαναν επίδειξη στους άλλους).

ζ. Αξιοσημείωτες φράσεις: τί βουλόμενος = τι επιζητάς και, τί παθών = τι έπαθες και, τί μαθών = τι έμαθες και, τί δεδιώς = τι φοβήθηκες και.

η. Αιτιολογικές είναι κατά κανόνα οι μετοχές:

· των δοξαστικών ρημάτων σε ενεστώτα ή αόριστο (νομίζων, νομίσας κ.λπ.)

· των γνωστικών και αισθητικών ρημάτων (γιγνώσκων, εἰδώς, αἰσθανόμενος κ.λπ.)

· των βουλητικών ρημάτων (βουλόμενος, ἐπιθυμῶν, ποθῶν κ.λπ.)

· συχνά των ρημάτων ψυχικού πάθους.

3. Τελική  μετοχή.

α. Εκφράζει σκοπό και ισοδυναμεί με δευτερεύουσα τελική πρόταση.

β. Βρίσκεται πάντα σε χρόνο μέλλοντα και παίρνει άρνηση μή.

γ. Μεταφράζεται: για να.

δ. Βρίσκεται συνήθως μαζί με ρήματα που δηλώνουν κίνηση ή δράση.

ε. Αν το ρήμα που συνοδεύει δεν είναι κίνησης, τότε η μετοχή συνοδεύεται από το μόριο ὡς.

π.χ. Οὗτος ἥκει ἀμφισβητήσων (αυτός έχει έρθει, για να αμφισβητήσει).

Οἱ ῞Ελληνες παρεσκευάζοντο ὡς δεξόμενοι αὐτόν (οι ᾿Ελληνες προετοιμάζονταν, για να τον δεχτούν).

4.  Υποθετική μετοχή.

α. Εκφράζει υπόθεση και ισοδυναμεί με δευτερεύουσα υποθετική πρόταση.

β. Μπορεί να βρίσκεται σε κάθε χρόνο εκτός από μέλλοντα.

γ. Μεταφράζεται: αν, εάν.

π.χ. Αἰσχύνοιντο ἂν μὴ ἀποδιδόντες χάριτας (θα ντρέπονταν, αν δεν ανταπέδιδαν την ευγνωμοσύνη).

δ. Με το ρήμα που προσδιορίζει σχηματίζει λανθάνοντα υποθετικό λόγο. Σχηματίζει όλα τα είδη υποθετικών λόγων.

ε. Μια μετοχή που έχει άρνηση μὴ ή προσδιορίζει δυνητική οριστική, δυνητική ευκτική ή μέλλοντα είναι συνήθως υποθετική.

π.χ. Παραβὰς ταῦτα τὶ ἀγαθὸν ἐργάσει; (προσδοκώμενο)

5. Εναντιωματική μετοχή.
α. Εκφράζει εναντίωση με το περιεχόμενο της πρότασης.

β. Μπορεί να είναι σε κάθε χρόνο εκτός από μέλλοντα. Παίρνει, κυρίως, άρνηση οὐ και σπανιότερα μή.

γ. Μεταφράζεται: αν και, μολονότι.

δ. Συχνά συνοδεύεται από: καί, καίπερ, πάνυ, καί ταῦτα, οὐδέ, μηδέ.

ε. Κοντά στο ρήμα της πρότασης υπάρχει αντιθετικός σύνδεσμος: ὅμως, ἀλλ᾿ ὅμως, ἀλλά καί ή τα επιρρήματα εἶτα, ἔπειτα, κἆτα.

π.χ. Πολλοὶ ὄντες εὐγενεῖς εἰσὶ κακοί (πολλοί, αν και έχουν ευγενική καταγωγή,  είναι κακοί).

᾿Αθηναῖοι καὶ οὐ μεταλαβόντες τοῦ χρυσίου, ὅμως πρόθυμοι ἦσαν εἰς τὸν πόλεμον (οι Αθηναίοι, αν και δεν πήραν χρήματα, όμως ήταν πρόθυμοι στον πόλεμο).

στ. Με το ρήμα που προσδιορίζει σχηματίζει λανθάνοντα εναντιωματικό λόγο και αναλύεται στην οικεία εναντιωματική πρόταση.

6. Τροπική μετοχή.

α. Εκφράζει τρόπο και δεν ισοδυναμεί με δευτερεύουσα πρόταση, γιατί δεν υπάρχουν δευτερεύουσες προτάσεις που εκφράζουν τρόπο.

β. Μεταφράζεται με τους εξής τρόπους:

· παραμένει μετοχή με την κατάληξη -ώντας / -οντας, 

· γίνεται επίρρημα, 

· γίνεται  εμπρόθετος προσδιορισμός,

· γίνεται ρήμα και συνδέεται παρατακτικά με το ρηματικό τύπο που προσδιορίζει.

· η αρνητική τροπική μετοχή μεταφράζεται: χωρίς να. 

γ. Βρίσκονται σε όλους τους χρόνους αλλά, συνήθως,  σε χρόνο ενεστώτα.

δ. Οι μετοχές ορισμένων ρημάτων έχουν επιρρηματοποιηθεί και μεταφράζονται ως εξής:

φέρων = ραγδαία, φερόμενος = με ορμή, διατεινάμενος = με όλη τη δύναμη, φθάσας = έγκαιρα, γρήγορα, λαθών = κρυφά, κλαίων = με τιμωρία, χαίρων = ατιμώρητα, ἔχων = συνεχώς, προσκείμενος = πιεστικά, συλλαβών = συνοπτικά, προλαβών = προληπτικά, ἀνύσας = γρήγορα.

